NOVEL TERUTU JEMU AMBUN LEMAI
Tusun Ke-27 DIAU DI RUMAH PANJAI DIATU nyauka sebulan Nadia udah begulai enggau indai iya di rumah panjai. Tu baru iya ngasaika pengidup ti jauh bebida ari iya ti disepi iya kenyau ari iya agi mit nyentukka ke iya nyau dara. Maya apai iya agi bisi suba lalu udah apai iya nadai, Nadia semina bisi awak diau di rumah panjai semina lebuh peremisi sekula lalu nya pan nadai kala lama. Nadia beratika pengidup di rumah panjai beguna bendar ke disiplin baka di sekula mega taja pan di sekula semua pengawa disekat, dijaga lalu dikemataka pengajar. Di sekula, utai ti dikereja, semua nya udah diperambu Kepala Pengajar enggau bala pengajar nitihka atur enggau juluk sekula. Semua pengawa diletakka jam ngereja iya. Maya makai, mandi, belajar, bemain enggau tinduk semua bisi sekat. Semua nya belalauka munyi luching. Semua nya bepelasarka langkar jam ti udah ditetapka. Sebarang pengawa ti ngelui ari nya dikumbai udah ngelanggar atur sekula ti udah dichelak ba surat. Atur enggau undang-undang sekula nya ditemu semua pengajar enggau nembiak sekula. Sebarang pengawa tauka ulah ti limpang ari atur ti dikedekaka penerit adat sekula dikumbai ngelanggar disiplin sekula. Ketegal nya, pengidup di sekula nya mesti nitihka chuan ti udah ditagaka sekula nya. BEJALAI BETUNGKATKA ADAT, TINDUK BEPANGGALKA PENGINGAT Di rumah panjai chuan iya tau disebut mayuh. Tiap-tiap pintu bilik ba rumah panjai nya bisi chuan kediri empu. Amat ga rumah panjai nya betampung perabung, besambung temetung, berimbai ruai lalu dipegai, dijaga enggau dikemataka tuai rumah, runding, ulah enggau juluk ati penguan rumah nya tau bebida-bida. Orang tau milih chuan ke diri empu amat ga utai ti dikereja nya enda ngelanggar adat enggau penti pemali ti dikingat lalu dititi ditali. Semua penguan rumah panjai seruran ingatka batang runding ti belalauka adat; bejalai betungkatka adat, tinduk bepanggalka pengingat.  Nambahka nya, orang di rumah panjai siru begulai sejalai enggau pangan diri. Sida siru bejaku enggau nyaga perangai diri. Nyaga meruah diri. Sida balat bebasaka pangan diri. Sedang dia ati bisi ensiban, bisi enda nyamai tauka penemu enda besetuju enggau pangan diri, sida mutarka nya enggau jalai pekat. Tuai rumah madamka laya nembiak redak ke mit-mit, enti bisi,  ngena  sempekat ti ditemu semua sida serumah amat pan nya nadai betulis, pekara mit anang dikemesai, sedang dia utai bisi, iya diasuh nadai. Nya mih gaya pengidup ti belabuh dititihka Nadia. Pengidup di dunya ke amat baka tu mih ti deka disepi Nadia ke ngasaika iya baka anak itik ti baru mechah. Iya agi dikerungi dalam kerungan. Asai ke apin nemu ngair kediri. Seribu satu macham peneleba baru deka ditemu lalu disatup. Seribu satu macham pengasai baru deka disepi lalu ditangkup. Chukup agi mayuh utai deka dipelajarka iya. Diatu baru iya ngasaika pengidup di sekula nya amat-amat semina siti latih dikena nempuh chabaran di dunya ke bendar ke penuh laban penekul enggau pengemar. Di rumah panjai nadai jam enggau luching letrik ti bemunyi. Pagi ditanda enggau penumbuh mata panas lalu lemai ditanda enggau pemadam iya enggau penatai tumbuh nyang ti diramika munyi ngingit. Maya hari di entara pagi enggau lemai dipadahka enggau pejalai matahari nengah kebung langit. Enti agi kelia, agi maya sida aki Nadia menya di menua ulu, orang rumah panjai nemu hari deka siang hari sida ke ninga nyawa kaban jelu empeliau ke rerangau bejelangkit  di randau kubal arang. Orang nemu hari deka terang ari ke ninga babi ke bemunyi nelentangka dulang. Orang nemu hari teberingkas tawas ari ke ninga munyi manuk ke mengkukuk ngenjun gelanggang. Nyadi ke diatu, laban menua ke udah selampur mansang, bala Iban  bela dani nyerumba radio ke dipasang enggau program ngena Leka Sampi Sembiang ti dientudika Pantun Bulan. Malam di rumah panjai beteladanka penumbuh bulan enggau bintang. Mayuh pengawa dikereja nitihka maya dipadahka bulan enggau bintang di langit. Orang ngereja pengawa beumai betaun; manggul, nasau, nebas, nebang, nunu, nugal, mumpun, mantun, nyumba enggau ngetau semua bechuanka bulan. Lebuh deka nyuluh, berikan enggau ngambi manyi orang beratika pemesai bulan. Nyayat sekeda kayu ke ramu bepanggaika ba maya bulan dikena nentuka ramu nya enda bubuk. Nebang tauka melah payan pan bisi maya iya manah tauka enda manah. Ngulihka tekalung ke ribis pan baka nya mega. Enti enda pia, ramu, buluh tauka ribis nya tau enda ulih diguna. Bintang, mayuh bansa enggau nama. Sayau bendar semina Iban rebak ke dulu aja agi bisi nemu kaul bintang enggau pengidup Iban di dunya. Iban rebak tuai suba beratika endur bintang di langit urung dinihari laban maya nya sida tampak bendar dipeda. Bintang Banyak ke suah mega disebut Bintang Tujuh laban sida beraban tujuh igi enggau Bintang Tiga ti suah mega disebut Bintang Tangkung Peredah bisi kaul enggau rebak pengawa umai. Lebuh Bintang Banyak ayan ba tisi tauka bingkai langit, nya maya orang beumai nurunka panggul. Reti nya Iban belabuh nebas tanah ke deka alai beumai nya. Lebuh iya dipeda ba perabung langit maya dinihari, nya maya Iban nunu reban lalu dientudika ngelabuhka benih lalu belabuh nugal. Lebuh Bintang Banyak enggau Bintang Tiga betigung di kebung langit, reti nya, bintang nya besenentang di kebung langit, maya nya agi tau alai orang nugal. Enti orang beumai apin abis nugal maya nya lalu majakka diri nugal, taun udah laun lalu padi enda deka nyadi agi tauka disebut nawang. Mayuh bintang bukai ti bisi reti, baka Bintang Buyu, Bintang Beguang, Bintang Tunggal enggau sekeda ke bukai. Semina nya ke dicheritaka indai iya. Tu mih sekeda penemu tuai ti mesti ditemu tauka dipelajarka Nadia ari ti berandau enggau orang tuai di rumah panjai. Penemu tu tau terus lesap ari pengingat laban orang kemaya hari tu nyau mansang kenu ku jaku, nya alai nyau ngena penemu enggau teknoloji baru, nadai agi bechuan beteladanka bulan enggau bintang. Ari perati Nadia, mayuh utai manah ti tau dipelajarka di rumah panjai. Siti ari nya, orang di rumah panjai kaya dalam adat basa. Nembiak diajar bebasaka orang tuai. Sida enda nyebut nama orang tuai. Bala menantu enda nyebut nama mentua. Sida enda bekeleseka orang tuai. Nembiak enda riri jejegak. Orang rumah panjai siru bejaku. Jaku enda tak sepeneka mansut laban nyaga ati orang ke ninga. Orang di rumah panjai landik begulai sejalai enggau diri sama diri. Sida ngasika adat enggau undang-undang taja pan atur enggau undang-undang nya nadai ditulis baka di sekula. Sida balat bebasaka adat tusun tunggu. Enggau jaku pandak, orang di rumah panjai bebasa enggau beradat. PERANGAI NEMBIAK REBAK BARU Taja baka nya, mayuh ga ubah ti ngasuh ati takut. Nitihka penerang ari indai iya, perangai nembiak kemaya diatu udah bisi berubah ngejang ari ulah maya rebak dulu. Nembiak nyau bisi tanda enda tentu bebasaka orang tuai. Bala nembiak nyau balat nitihka ulah orang ke dipeda sida dalam program tv. Pengawa ti besukung betulung di rumah panjai baka ke bisi mansang kurang. Orang kemaya tu enda tentu deka nulung pangan diri enti enda diupah. Utai ulih di rumah panjai nadai agi dibagi baka ke kelia. Semua utai nyau dijual magang-magang. Jarang bendar meda pangan beberika utai ngagai pangan diri. Bala nembiak mayuh bendar ninggalka menua ngiga kereja di nengeri taja pan di menua bisi jalai bulih belanja. Mayuh agi utai ti tau ngasuh orang tuai irau ati. Siti pekara ti balat ngasuh ati Nadia temegah nya pemagas enggau pengeregas orang di rumah panjai gawa. Pengerajin tu ayan ba indai iya. Indai iya keras ati gawa nadai ngira maya enggau gaya hari; ujan, panas, siang enggau malam. Nadia balat bendar muji indai iya ke bumai, bekereja getah enggau ngintu pun buah ti ditanam niang apai iya suba. Taja indai iya bisi nerima bantu ari perintah laban iya siku ari indai tunggal, indai iya agi mupuk baka manuk, ngair kediri empu dikena nambahka duit tulung perintah nya. Ngelama tu, Nadia semina tak nyamai-nyamai ngena duit. Kala iya berundingka indai iya merinsa ngiga duit dikena melanja iya sekula tang iya enda nemu kati ku indai iya bulih duit. Diatu baru iya ngasaika nangkal getah ngulihka belanja. Diatu baru iya nemu pengemar pengawa di menua. Baka nya mih pengawa Nadia sekumbang ke di menua. Pagi nangkal. Ngalih hari, seduai indai iya ama nurun, ama ga diau di rumah. Lebuh ke diau, suah Nadia berasai sunyi. Nya mih maya iya ingatka pangan iya ba sekula. Ingatka Jamilah seduai Maureen. Ingatka sida Jong, Said enggau Anding. Ke pemadu selalu ba ati iya nya Cikgu Dayang. Dikena nembuka pengelengau ati iya, Nadia selalu ngebakka album enggau autograph. Berasai temuku ati iya ngenang maya ke agi di sekula. Puas ke diau, Nadia lalu berundingka maya pemutus peresa SPM iya datai. Kati endaka pemutus nya ila? Namaka utai ti nyadi maya nya? Munyi ku suba, enti result manah, iya tau dipilih masuk Matrikulasi. Enti mupuk, kini ka iya lalu kati ku belanja? Nya ti ngasuh runding iya lalu ingatka jaku Pengetua ti meransang iya ngiga pengawa nyadi guru penganti tauka guru sandaran. Ni ti bisi, nadai milih, asal iya bisi ku ati iya. Ari nya betumbuh ati iya deka ngusung pemesai Opis Pelajar di Lubok Antu tauka di Sri Aman. Pulai ari Opis Pelajar ila, Nadia berunding deka mujuk indai iya ngusung ini seduai aki iya di Ulu Engkari. Tetenguk ati iya deka begulai enggau aki seduai ini iya. Kelimpah ari nya, Nadia bisi mega ati deka ke Saratok ngelawa aki enggau ini iya ari sepiak apai iya. Tang penanggul iya, enti deka mindah, mesti bisi belanja. Enti enda pia, nadai utai ulih dikereja. Singkang pandak. Oleh JANTAN UMBAT 
See author's posts
